  Виталий Пронин 12-тӥ - 18-тӥ феврале Иж тымет дурын ортчоз «Удмурт йӧ» фестиваль. Отчы пыриськыны быгатозы йӧлэсь скульптураос лэсьтӥсьёс. Ужрадэ, Россиысь сяна, кунгож сьӧрысь но художникъёс лыктозы. Туннэ нуналлы, кылсярысь, 2 куриськон вуэмын Белоруссиысь. Ортчоз фестиваль «Удмуртиез гажаса, Россилы оскыса» ӧтён улсын - та темалы ик тупаны кулэ эскизъёс. Фестивалез сӥё-дано усьтон чакламын 17-тӥ февральлы. Но художникъёс скульптураос лэсьтон борды басьтӥськозы ужрадлэн нырысетӥ нуналысеныз ик, озьыен соослэсь ужамзэс вазьгес ик учкыны луоз. Фестивальлэн берло нуналъёсыз тупалозы Вӧйдырен, соин ик 16-тӥ-18-тӥ феврале тымет дурын ик радъяськоз на ӝуась скульптураослы сӥзем фестиваль. Озьы нуналлы быдэ 16 часысен 18 часозь ортчозы пӧртэм шулдыръяськонъёс, Ижысь но мукет городъёсысь, кылсярысь, Екатеринбургысь, Петрозаводскысь, кырӟась-верась коллективъёс концерт сётозы. Ужалоз радиостанция - отчы ӧтьылозы пӧртэм тунсыко куноосты: фестивалез радъясьёсты, скульпторъёсты но мукет. «Йӧ скульптураос» фестивалез радъяны юрттӥсьёс пӧлын - Удмуртилэн Тӧроезлэн но Правительстволэн администрациез. Элькун кивалтэт сое арлы быдэ ортчылӥсь карыны чакла. Сергей Захаров  